Det var ikke bare i en fantasi, at en 27-årige nordjyde planlagde et eller flere masseskyderier i Østjylland. Det har retten i Aalborg torsdag slået fast, hvor den 27-årige mand fra Himmerland nu er kendt skyldig i forsøg på manddrab. Et enigt nævningeting har fundet den 27-årige nordjyde skyldig i alle tre forhold, han er tiltalt for. Det er udover forsøg på manddrab også overtrædelse af våbenloven. Under de fleste retsmøder har den 27-årige båret et par lyse cowboybukser og en sort hættetrøje. Det havde han også på under skyldskendelsen, hvor han forholdt sig roligt da skyldskendelsen blev afsagt. Se TV2 Nords reporter, Jesper Christiansen, fortælle om dommen: I kendelsen kom det frem, at retten har stemplet den 27-åriges forklaring om, at det hele var en fantasi, som utroværdig. Retten lagde også til grund, at den tiltaltes ønske om at dræbe og fuldende V-day (vengeance day, red.). fortsatte efter august 2018, som ellers er der, den 27-årige har forklaret, at hans planer blev droppet. - Retten finder det godtgjort, at tiltalte ikke på noget tidspunkt droppede sine planer for V-day, og fortsatte sine forberedelseshandlinger frem til anholdelsen, sagde retsformanden under oplæsningen af skyldskendelsen. Derudover havde retten nogle få begrænsninger i forhold til at kende den 27-årige skyldig i forsøg på manddrab, nemlig at den 27-årige kun havde planer om at udføre masseskyderier i Østjylland og ikke i Nordjylland. Det sker efter fem foregående retsmøder, hvor flere vidner afgivet deres forklaring, og hvor den 27-årige nordjyde ved to retsmøder i streg blev afhørt af både anklager Kim Kristensen og forsvarer Ulrik Andreas Henriksen. Har nægtet sig skyldig gennem hele sagen Den 27-årige nordjyske mand har gennem hele retssagen forklaret, at masseskyderierne var en fantasi, og at han droppede tankerne om at udføre et masseskyderi i august 2018, hvor det gik op for ham, at det hele blot var en fantasi, som han havde gjort livlig oppe i sit hoved. Undervejs i retssagen har der været fremlagt flere uddrag fra den 27-åriges manifest på over 150 sider, som han skrev på fra 2015 og frem til 2018. Undervejs i de mere end 150 sider beskriver den 27-årige sin planlægning, af det han kalder hævnens dag eller V-day. - Mit mål her i livet er at slå så mange mennesker ihjel som muligt, inden jeg dør, skrev den 27-årige blandt andet i sit manifest. Senere kom det frem i retten, at den 27-årige havde sat en konkret dato for, hvornår V-day, dagen for massakren, skulle finde sted. Den 27-årige skrev meget nøje om, at det ikke skulle være i foråret og heller ikke omkring jul, fordi det ville kollidere med begivenheder i hans familie. I stedet skulle masseskyderiet ske mellem den 20. og 23. august 2018, skrev den 27-årige i sit manifest. - Jeg havde sat en dato, men jeg havde ikke noget motivation til at gøre det, da datoen kom, sagde den 27-årige i retten. Manifestet har den 27-årige skrevet alene, forklarede han ved det første retsmøde, hvor han også forklarede, at manifestet var en del af hans fantasi om at udføre et masseskyderi. Senere har han forklaret, at han har haft flere fantasier gennem sin liv. Fra han var 11 år til han blev 18 havde han en fantasi om at lave et bankrøveri og senere en fantasi om at være bodybuilder på steroider. - Jeg bliver hyperfascineret af et emne, og så skal jeg lære alt om det, så jeg kan læse om det i ugevis og månedsvis. Det er en fantasi, men ikke noget jeg tager ud i handling, forklarede den 27-årige nordjyde i retten. - Jeg havde ikke behov for at gøre det i virkeligheden, fordi jeg havde udført det i hovedet så mange gange, sagde den 27-årige også i retten. Den 27-åriges forsvarer lagde i sin afsluttende procedure også stor vægt på, at nordjyden har haft usympatiske fantasier, men at han aldrig har haft viljen til at skade andre. To rekognosceringsture Af uddrag fra manifestet kom det også frem, at den 27-årige af to omgange har været på rekognosceringstur i Aarhus. Første gang var i april 2018, hvor den tiltalte blandt andet var inde på Aarhus Statsgymnasium, i maj 2018 var den tiltalte igen på rekognosceringstur i Aarhus, denne gang var han inde på Aarhus Universitet, og flere gange har han også været inde på SOSU Østjylland i Aarhus. - Snart vil jeg begynde at besøge de skoler, jeg har som mål på V-day, jeg bliver nødt til at gå ind på skolerne og se hvor mange der er i klasseværelserne, skrev den 27-årige blandt andet i sit manifest. På rekognosceringsturene gik den 27-årige nordjyde rundt på skolerne og forestillede sig, hvordan det ville være at skyde på skolerne, men det første besøg i april 2018 gav samtidig den 27-årig et virkelighedschok, og han følte ubehag, når han kom ind på skolerne, forklarede han i retten. Alligevel tog han igen til Aarhus i maj samme år. - Det er tre år, hvor jeg har været opslugt at det emne, det har fyldt hele mit liv. Jeg skulle se, om den samme ubehagelig følelse var der, sagde den 27-årige i retten. Aflæsninger fra den 27-åriges computer har også vist, at han i en periode frem til marts 2019 via Google Maps søgte på 50 forskellige skoler og uddannelsesinstitutioner. Han havde blandt andet også lavet søgninger på rutevejledninger fra en skole til en anden, og han forklarede i retten, at det ikke spillede en rolle, hvilken skole angrebet skulle foregå på, de skulle bare ligge tæt på hinanden, fordi han dengang i 2018 fantaserede om at skyde på to måske tre skoler, forklarede han i retten, hvor han også lagde vægt på, at skoler i Nordjylland ikke har været en del af hans planlægning, men at skyderiet i hans fantasi skulle foregå i Østjylland. Taktisk beklædning, våben og ammunition Under ransagninger på den 27-åriges bopæl har Nordjylland Politi fundet flere ting, som de mener skulle bruges under den 27-åriges planlagte masseskyderi. Det tæller blandt andet to pistoler, over 850 patroner og flere magasiner, men de ting havde den 27-årige tilladelse til at opbevare, fordi han gennem sit medlemskab af en nordjysk skytteforening havde opnået våbentilladelse og havde haft det i så lang tid, at han måtte have våbnene med hjem og opbevare dem i et våbenskab. En af pistolerne, en Glock 9mm pistol, som er den 27-åriges yndlingsvåben, havde han dog i en skuffe ved siden af sin seng. - Jeg tog mig friheden og havde den i skuffen, jeg mente ikke, at det gjorde nogen skade, forklarede den 27-årige i retten. I et højskab fandt politiet flere genstande, som de mener den 27-årige skulle bruge til sit angreb. Det var blandt andet dusinvis af magasiner, en stor Bowie kniv og det anklager Kim Kristensen under retssagen har kaldt fuld taktisk beklædning. - Det (den taktiske beklædning, red. ) var en del af fantasien, og så gav det en følelse af spænding, da jeg købte det, men det er ikke noget, jeg har brugt, forklarede den 27-årige i retten. Senere i retssagen viste anklageren skræmprint taget fra den 27-åriges computer, hvor han få dage inden sin anholdelse var inde på Darknet. Det er dele af internettet, som ikke kan tilgås via en almindelig browser, hvor man kan købe alt fra stoffer til våben. Det var blandet våben den 27-årige kiggede på inde på Darknet, hvor han også kiggede en halv- eller helautomatik AR-15 riffel, hvor der på et tidspunkt dukkede en betalingsanmodning på op den 27-åriges skræm. - Jeg mente bare at jeg trykkede, som hvis man er inde at kigge på et par bukser for at få nogle flere informationer, siger den tiltalte i retten, hvor han også forklarer, at han bare er interesseret i våben og derfor klikkede på riflen. Flere gange har den 27-årige nægtet, at han havde en intention om at købe AR-15 riflen. Fortsætter med at snakke om V-day i videodagbøger Efter planerne og fantasien om at udføre et masseskyderi skulle være droppet, optager den 27-årige fra 2019 flere videodagbøger. Her snakker han flere gange om V-day blandt andet så sent som i januar 2020. - Prøver at slappe mere af og slippe tankerne om V-day. Der skal bruges flere kræfter på det. Når jeg bliver vred, har jeg bare lyst til at skyde en eller anden, siger den 27-årige i videoen fra januar 2020. Videodagbøgerne fortsætter også i marts 2020, hvor den 27-årige er begyndt at snakke meget om selvmord. Han beskriver i videoerne, at han har overvejet at begå selvmord, og hvis han finder ud at, at han ikke kan det, så er det fordi, at han ikke har opnået det, han ville. - Så må jeg, uanset om jeg har lyst eller ej, begå et masseskyderi, selv hvis det bare er fire fem stykker. Det må være det, universet siger til mig, fortæller den 27-årige i videoen fra marts 2020, som blev afspillet i retten. I nogle videoer senere fortæller den 27-årige, at masseskyderi er noget pjat. I retten forklarede han, at han på det her tidspunkt er klar over, at det hele er en fantasi, men han stadig er i gang med en udfasningsperiode. Incel-miljøet Grunden til at politiet overhovedet blev opmærksom på den 27-årige er nordjyde, er på baggrund af hans færden på nogle fora på internettet. Den 27-årige har forklaret i retten, at han i en periode så sig selv som værende incel, og at han i den periode var meget aktiv på incel-fora, hvor han skrev næsten 6.000 opslag indenfor en kort årrække. Han forklarede også i retten, at han tit overdrev i de opslag han skrev på incel-fora, fordi det gav mere opmærksomhed. Det var særligt de opslag i den 27-årige lavede i incel-fora, der fik flere interneteksperter til at spærre øjnene op. En af dem er Christian Skettrup fra Digitalt ansvar, der anmeldte den 27-årige på baggrund af opslag i et incel-fora, hvor den 27-årige skriver om danske studenter. - "Så er den eneste løsning at lave en ER" – som er en reference til Elliot Rodger, forklarer Christian Skettrup. Christian Skettrup fortalte i retten om mange af de opslag på incel-fora, som gjorde, at han til sidst anmeldte den 27-årige. Det var blandt andet opslag om massemorderen Adam Lanza og kommentarer til opslag om Breiviks ofre. - Det er en person, der er radikaliseret, har ondt i sjælen og potentielt har skydevåben, hvis den person går rundt frit, så er der grund til at frygte for vores liv i virkeligheden, forklarede Christian Skettrup i retten.
Dommerne og nævningene i retssagen mod en 27-årig nordjysk mand har netop afsagt skyldskendelsen.